高陽池送朱二
作者：孟浩然
朝代：唐

paragraphs: 當昔襄陽雄盛時，山公常醉習家池。
池邊釣女日相隨，妝成照影競來窺。
澄波澹澹芙蓉發，綠岸毿毿楊柳垂。
一朝物變人亦非，四面荒涼人徑稀。
意氣豪華何處在，空餘草露濕羅衣。
此地朝來餞行者，翻向此中牧征馬。
征馬分飛日漸斜，見此空爲人所嗟。
殷勤爲訪桃源路，予亦歸來松子家。